Okresná prokuratúra Nitra 
Damborského 1, 949 99 Nitra 1 	

Sp. zn. : 4 Pv 770/13/4403	Nitra, 4.9.2014
EEČ : 2-32-241-2014

U Z N E S E N I E

Trestná vec:	obvinený XXXXX 
Prečin:	Neoprávnené používanie cudzieho motorového vozidla podľa § 216 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Nitra
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	trvalé bydlisko: XXXXX

Obvodnému úradu v Nitre, odboru všeobecnej a vnútornej správy, v ktorej poverený príslušník PZ, Obvodného oddelenia PZ vo Veľkom Záluží uznesením sp. zn. ORP-2467/VZ-NR-2013 zo dňa 19.12.2013 podľa § 199 odsek 1 Trestného poriadku začal trestné stíhanie a uznesením sp. zn. ORP-2467/VZ-NR-2013 zo dňa 21.1.2014  podľa § 206 odsek 1 Trestného poriadku vzniesol obvinenie ml. XXXXX pre prečin neoprávneného používania cudzieho motorového vozidla podľa § 216 odsek 1 Trestného zákona, ktorého sa mal dopustiť na tom skutkovom základe, že dňa 18.11.2013 v čase o 16.05 hod. v obci XXXXX, po ulici Hlavnej bez súhlasu a vedomia majiteľa vozidla XXXXX riadil osobné motorové vozidlo zn. Škoda Favorit, EČ: NR051-CN, VIN: TMBADA200L0191345, rok výroby 1990, červenej farby v hodnote 500,-€, pričom bol zastavený a kontrolovaný hliadkou OO PZ XXXXX,
 	nakoľko výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom.

Odôvodnenie:
	Poverený príslušník PZ, OR PZ Obvodného oddelenia PZ vo Veľkom Záluží uznesením sp. zn. ORP-2467/VZ-NR-2013 zo dňa 19.12.2013 podľa § 199 odsek 1 Trestného poriadku začal trestné stíhanie a uznesením sp. zn. ORP-2467/VZ-NR-2013 zo dňa 21.01.2014 podľa § 206 odsek 1 Trestného poriadku vzniesol obvinenie ml. XXXXX za prečin neoprávneného používania cudzieho motorového vozidla podľa   § 216 odsek 1 Trestného zákona na skutkovom základe uvedenom vo výroku tohto uznesenia.   
	Prečinu neoprávneného používania cudzieho motorového vozidla podľa § 216 odsek 1 Trestného zákona sa dopustí ten, kto sa zmocní cudzieho motorového vozidla malej hodnoty v úmysle prechodne ho používať.
	Po začatí trestného stíhania v zmysle § 199 odsek 1 Trestného poriadku bolo zistené, že skutok sa stal a že sa ho dopustil ml. XXXXX, pričom hodnota vozidla, ktoré ml. XXXXX neoprávnene používal bez súhlasu a vedomia majiteľa vozidla bola vyčíslená na základe odborného vyjadrenia spoločnosti Autox s.r.o. Nitra a to sumou vo výške 500,- €. Taktiež z úradného záznamu povereného príslušníka PZ zo dňa 25.11.2013 vyplýva, že bola vykonaná konzultácia so znalcom z odboru cestnej dopravy XXXXX k hodnote daného vozidla, pričom znalec predbežne stanovil hodnotu daného vozidla sumou vo výške minimálne 400 €.
 Po vznesení obvinenia ml. XXXXX v zmysle § 206 odsek 1 Trestného poriadku bol obvineným predložený znalecký posudok znalca XXXXX, ktorý stanovil hodnotu daného vozidla ku dňu skutku t.j. 18.11.2013 na sumu 215,- €. 
Na základe tejto skutočnosti bol povereným príslušníkom PZ v zmysle § 142 odsek 1 Trestného poriadku pribratý do konania znalec z odboru cestnej dopravy XXXXX, ktorý stanovil hodnotu daného vozidla ku dňu skutku t.j. 18.11.2013 na sumu 212,- €.     V zmysle § 125 odsek 1 Trestného zákona škodou malou sa rozumie škoda prevyšujúca sumu 266,- €.
	S poukazom na výšku hodnoty motorového vozidla, ktoré mal obvinený ml. XXXXX dňa 18.11.2013 neoprávnene používať t.j. 212,-€, je zrejmé, že svojim konaním nenaplnil zákonné znaky skutkovej podstaty prečinu neoprávneného používania cudzieho motorového vozidla podľa § 216 odsek 1 Trestného zákona, nakoľko hodnota uvedeného vozidla neprevýšila zákonom stanovenú sumu 266,-€, avšak jeho konanie by mohol príslušný orgán posúdiť ako priestupok proti majetku v zmysle § 50 odsek 1 zákona   č. 372/1990 Zb. o priestupkoch v znení neskorších právnych predpisov.	 
        Podľa § 214 odsek 1 Trestného poriadku prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.
	S poukazom na vyššie uvedené skutočnosti a na citované ustanovenie Trestného poriadku som rozhodla tak, ako je to uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Janka Valentová
prokurátorka